 **MADONAS NOVADA PAŠVALDĪBA**

Reģ. Nr. 90000054572

Saieta laukums 1, Madona, Madonas novads, LV-4801

t. 64860090, e-pasts: pasts@madona.lv

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**MADONAS NOVADA PAŠVALDĪBAS DOMES**

**LĒMUMS**

Madonā

**2024. gada 31. oktobrī Nr. 668**

(protokols Nr. 22, 54. p.)

**Par Latgales atkritumu apsaimniekošanas reģionālā centra "Dziļā vāda" izveidošanu un pārvaldes uzdevumu deleģēšanu**

Pašvaldību likuma 4. panta pirmās daļas 1. punktā noteikts, ka viena no pašvaldības autonomajām funkcijām ir organizēt iedzīvotājiem sadzīves atkritumu apsaimniekošanas pakalpojumus neatkarīgi no tā, kā īpašumā atrodas dzīvojamais fonds. Savukārt Pašvaldību likuma 7. pants nosaka, ka saskaņā ar Valsts pārvaldes iekārtas likumu pašvaldība atsevišķu tās autonomajā kompetencē ietilpstošu pārvaldes uzdevumu var deleģēt citai personai.

Atbilstoši Pašvaldību likuma 10. panta pirmās daļas 21. punktam tikai pašvaldības domes kompetencē ir pieņemt lēmumus citos ārējos normatīvajos aktos paredzētajos gadījumos. Atbilstoši Atkritumu apsaimniekošanas likuma 9. panta pirmajai daļai atkritumu apsaimniekošanu veic atbilstoši atkritumu apsaimniekošanas valsts plānam, kā arī atkritumu apsaimniekošanā ievēro atkritumu apsaimniekošanas reģionālos plānus un pašvaldību plānus, ja tādi ir apstiprināti.

[1] Atkritumu apsaimniekošanas reģionālā centra izveide.

Saskaņā ar Atkritumu apsaimniekošanas likuma (turpmāk – AAL) pārejas noteikumu 56. punktu līdz 2024. gada 30. jūnijam atkritumu apsaimniekošanas reģionā ietilpstošās pašvaldības izveido atkritumu apsaimniekošanas reģionālos centrus (turpmāk – AARC). Atbilstoši AAL 1. panta pirmās daļas 29. punktā sniegtajam šī termina skaidrojumam AARC ir publiskas personas, publiski privāta vai privāta kapitālsabiedrība, kas veic attiecīgā atkritumu apsaimniekošanas reģiona pašvaldību deleģētos pārvaldes uzdevumus, īstenojot atkritumu apsaimniekošanas valsts plānā un atkritumu apsaimniekošanas reģionālajā plānā noteiktos atkritumu apsaimniekošanas mērķus. Vienlaikus 2023. gada 16. marta likuma “Grozījumi Atkritumu apsaimniekošanas likumā” anotācijā cita starpā ir norādīts, ka AARC veido kā publisku kapitālsabiedrību, ievērojot Publiskas personas kapitāla daļu un kapitālsabiedrību pārvaldības likuma, kā arī Valsts pārvaldes iekārtas likuma (turpmāk – VPIL) 88. panta prasības.

Ar Ministru kabineta 2021. gada 22. janvāra rīkojumu Nr. 45 “Par Atkritumu apsaimniekošanas valsts plānu 2021.-2028. gadam” ir apstiprināts Atkritumu apsaimniekošanas valsts plāns 2021.-2028. gadam (turpmāk – Plāns). Attiecībā uz atkritumu apsaimniekošanas reģionu robežu pārskatīšanu un reģionālās pieejas turpmāku attīstību Plāna 4.5 sadaļā cita starpā secināts, ka atkritumu apsaimniekošanas sistēmas plānošana detalizētā līmenī ir jāveic, izstrādājot reģionālos atkritumu apsaimniekošanas plānus katrā atkritumu apsaimniekošanas reģionā. Savukārt, lai sasniegtu Plānā definētos mērķus un īstenotu aprites ekonomikas principus, ir nepieciešamas sistēmiskas izmaiņas atkritumu apsaimniekošanas institucionālās sistēmas organizācijā, veidojot AARC. Plānā tiek noteikts, ka AARC komersantus pašvaldības veidos atbilstoši atkritumu apsaimniekošanas reģionā ietilpstošo pašvaldību lēmumam un reģionālajos atkritumu apsaimniekošanas plānos noteiktajam. AARC nodrošinās atkritumu poligonu apsaimniekošanu, saņemto atkritumu apstrādi, sagatavošanu pārstrādei, reģenerācijai, apglabāšanai un apglabāšanu un atbilstošās infrastruktūras uzturēšanu.

Latgales reģionālais atkritumu apsaimniekošanas plāns 2024. - 2030. gadam stājās spēkā 2024. gada 31. jūlijā, ko ar lēmumiem ir apstiprinājušas visas Latgales atkritumu apsaimniekošanas reģionā ietilpstošās pašvaldības.

Ministru kabineta 2023. gada 13. jūnija noteikumi Nr. 301 “Noteikumi par atkritumu apsaimniekošanas reģioniem” nosaka, ka Latgales atkritumu apsaimniekošanas reģions ietver sekojošo pašvaldību administratīvās teritorijas: Daugavpils valstspilsēta, Rēzeknes valstspilsēta, Aizkraukles novads, Augšdaugavas novads, Jēkabpils novads, Krāslavas novads, Līvānu novads, Ludzas novads, Madonas novads, Preiļu novads, Rēzeknes novads, Varakļānu novads.

Latgales reģionālā atkritumu apsaimniekošanas plāna 2024. - 2030. gadam izstrādes ietvaros pieņemts lēmums neveikt komersantu apvienošanu vai jauna komersanta dibināšanu vienotai sadzīves atkritumu poligonu apsaimniekošanai, bet noteikts, ka Latgales atkritumu apsaimniekošanas reģionā darbojas trīs AARC: AARC uz sadzīves atkritumu poligona (turpmāk -SAP) “Dziļā vāda” bāzes, ko apsaimnieko SIA “Vidusdaugavas SPAAO”; AARC uz SAP “Križevņiki” bāzes, ko apsaimnieko SIA “ALAAS”; AARC uz SAP “Cinīši” bāzes, ko apsaimnieko SIA “ATKRITUMU APSAIMNIEKOŠANAS DIENVIDLATGALES STARPPAŠVALDĪBU ORGANIZĀCIJA” (turpmāk – SIA AADSO). Savukārt, lai pārraudzītu AARC darbību, t.sk. uzraudzītu kvantitatīvos un kvalitatīvos atkritumu apsaimniekošanas sektorā noteikto mērķu izpildes rādītājus un koordinētu darbības, kas nepieciešamas mērķu sasniegšanai reģiona līmenī, un savstarpējo komunikāciju un darbību sinhronizāciju, trīs Latgales AARC starpā ir izveidojama Latgales atkritumu apsaimniekošanas reģiona AARC uzraudzības padome.

Ar 2021. gada 1. jūliju SIA “Vidusdaugavas SPAAO” dalībnieku kapitāla daļu sadalījums ir sekojošs: Aizkraukles (31%), Jēkabpils (42%), Madonas (26%), Varakļānu (1%)  novadu pašvaldības.

Augstākminētās pašvaldības atrodas Latgales AARC, kas izveidots uz SAP “Dziļā vāda” bāzes, darbības zonā, līdz ar to piedalās šī centra izveidē un kā kapitāldaļu īpašnieces var īstenot funkciju deleģēšanu. SIA “Vidusdaugavas SPAAO” ir nepieciešamās atļaujas piesārņojošu darbību, atkritumu apsaimniekošanas darbību veikšanai, licence atkritumu apglabāšanai atkritumu poligonā, kā arī ievērojama pieredze un zināšanas atkritumu apsaimniekošanas nozarē. SIA “Vidusdaugavas SPAAO” šobrīd apsaimnieko SAP “Dziļā vāda”, sniedz atkritumu apsaimniekošanas pakalpojumus virknei Latgales atkritumu apsaimniekošanas reģiona pašvaldību, kā arī veic sabiedrības informēšanas pasākumus.

Ņemot vērā augstāk minēto, kā arī Plānā un Latgales reģionālajā atkritumu apsaimniekošanas plānā ietvertos apsvērumus attiecībā uz AARC izveidi, secināms, ka pašlaik lietderīgākais Latgales AARC izveides modelis ir noteikt vienu no AARC uz esošā sadzīves atkritumu poligona “Dziļā vāda” bāzes un SIA „Vidusdaugavas SPAAO” noteikt par Latgales AARC komersantu. Nostiprinot SIA „Vidusdaugavas SPAAO” kā Latgales AARC funkciju īstenojošās kapitālsabiedrības statusu, tā darbības zonā ietilpstošajām pašvaldībām (Aizkraukles novada pašvaldībai, Jēkabpils novada pašvaldībai, Madonas novada pašvaldībai, Varakļānu novada pašvaldībai), būtu nodrošinātas iespējas deleģēt uzdevumus SIA „Vidusdaugavas SPAAO” kā AARC, savukārt AARC – īstenot uzdevumus attiecīgo pašvaldību teritorijā.

[2] Pārvaldes uzdevumu deleģēšana.

AAL 8. panta pirmajā daļā noteikta pašvaldības kompetence atkritumu apsaimniekošanas jomā, savukārt likuma 10.1 panta otrā daļā noteikts, ka pašvaldība, ievērojot normatīvo aktu [par pašvaldībām](https://likumi.lv/ta/id/57255-par-pasvaldibam) un VPIL noteikumus, var deleģēt atkritumu apsaimniekošanas reģionālajam centram šādus pārvaldes uzdevumus:

1) nodrošināt atkritumu apsaimniekošanas reģionālā plāna ieviešanu, ņemot vērā šajā likumā noteikto pašvaldību kompetenci atkritumu apsaimniekošanas jomā;

2) patstāvīgi vai sadarbībā ar attiecīgā atkritumu apsaimniekošanas reģiona pašvaldībām un šā likuma [18.](https://likumi.lv/ta/id/221378#p18) pantā noteiktajā kārtībā izraudzīto atkritumu apsaimniekotāju veicināt iedzīvotāju aktīvu iesaisti atkritumu šķirošanā, to rašanās novēršanā un samazināšanā, rīkojot izglītošanas pasākumus un atkritumu šķirošanu, to rašanās novēršanu un samazināšanu veicinošas kampaņas, kā arī atbalstot iedzīvotāju iniciatīvas;

3) apkopot un pēc pieprasījuma sniegt valsts un pašvaldību institūcijām informāciju par sadzīves atkritumu apsaimniekošanu attiecīgajā atkritumu apsaimniekošanas reģionā un katrā attiecīgajā atkritumu apsaimniekošanas reģionālajā centrā ietilpstošajā pašvaldībā, lai izvērtētu atkritumu pārstrādes un atkritumu apglabāšanas samazināšanas mērķu izpildi.

Atbilstoši VPIL V nodaļā noteiktajam regulējumam attiecībā uz atsevišķu pārvaldes uzdevumu deleģēšanu:

* pašvaldība var deleģēt privātpersonai un citai publiskai personai  pārvaldes uzdevumu, ja tā attiecīgo uzdevumu var veikt efektīvāk (40. panta pirmā daļa);
* privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā, ievērojot Valsts pārvaldes iekārtas likuma 41. panta otrās un trešās daļas noteikumus (40. panta otrā daļa).
* privātpersonai jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus (42. panta pirmā daļa).

SIA „Vidusdaugavas SPAAO” ir dibināta 2005. gada 7. jūlijā ar mērķi izveidot atkritumu apsaimniekošanas sistēmu Vidusdaugavas reģionā, t.i. nodrošināt sadzīves atkritumu savākšanu, šķirošanu, uzglabāšanu, apstrādi, pārkraušanu, pārvadāšanu, sagatavošanu apglabāšanai, apglabāšanu un sabiedrības izglītošanu vides jautājumos. SIA „Vidusdaugavas SPAAO” jau ilglaicīgi apsaimnieko cieto sadzīves atkritumu poligonu “Dziļā vāda”. Savā līdzšinējā saimnieciskajā darbībā sadzīves atkritumu apsaimniekošanas jomā tā ir ieviesusi labākos tehniskos paņēmienus sadzīves atkritumu šķirošanas, pirmsapstrādes ziņā un turpina pilnveidoties.

SIA „Vidusdaugavas SPAAO” rīcībā esošie resursi: bilances aktīvi, nepieciešamā ar atkritumu apsaimniekošanu saistītā infrastruktūra, kvalificēti darbaspēka resursi, ilggadēja pieredze ar atkritumu apsaimniekošanu saistīto pakalpojumu sniegšanā ir pašvaldības kapitālsabiedrības instrumenti, kuri, veicot saimniecisko darbību, spēj nodrošināt pašvaldības deleģēto autonomo funkciju īstenošanu. SIA „Vidusdaugavas SPAAO” ar savu līdzšinējo darbību ir pierādījusi sevi kā komersantu, kurš ir vērsts uz rezultātu un mērķu sasniegšanu, pakalpojumu un informācijas pieejamību, vienlaikus efektīvi izmantojot tās rīcībā esošos finanšu līdzekļus, pieredzi un cilvēkresursus.

Saskaņā ar Pašvaldību likuma 4. panta ceturtajā daļā noteikto, autonomo funkciju izpildi finansē no pašvaldības budžeta, ja likumā nav noteikts citādi. Saskaņā ar AAL 41. panta pirmās daļas 1., 6. un 10. punktu, nešķirotu sadzīves atkritumu apstrādes tarifā iekļauj arī izmaksas par atkritumu poligona, kā arī atkritumu apsaimniekošanas reģionālā centra darbības administrēšanai un nodrošināšanai nepieciešamās infrastruktūras ierīkošanu un ekspluatāciju, tādu sabiedrības izglītības pasākumu nodrošināšanu, kuri vērsti uz attiecīgā atkritumu apsaimniekošanas reģiona atkritumu radītāju izglītošanu atkritumu apsaimniekošanas jomā, pētniecības un attīstības darbībām, kas vērstas uz atkritumu poligonos apglabājamo atkritumu daudzuma samazināšanu. No minētā izriet, ka deleģētā pārvaldes uzdevuma izpildei nepieciešamais finansējums tiek nodrošināts no ieņēmumiem no nešķirotu sadzīves atkritumu apstrādes tarifa. Līdz ar to, ar pārvaldes uzdevuma deleģēšanu netiek radīts papildu administratīvs un finansiāls slogs pašvaldības budžetam.

Lai veicinātu AARC iesaisti Latgales atkritumu apsaimniekošanas reģiona atkritumu apsaimniekošanā un reģionālā atkritumu apsaimniekošanas plāna realizācijā, kā arī vērtējot no saimnieciskuma, lietderības un efektivitātes principa viedokļa, secināms, ka SIA „Vidusdaugavas SPAAO” kā viens no trim Latgales atkritumu apsaimniekošanas reģiona AARC komersantiem, spētu veikt AAL 10.1panta otrajā daļā noteiktos pārvaldes uzdevumus efektīvāk, vienlaikus nodrošinot optimālāko resursu patēriņu.

Pamatojoties uz Pašvaldību likuma 10. panta pirmās daļas 21. punktu, Atkritumu apsaimniekošanas likuma 10.1 panta otro daļu un Pārejas noteikumu 56.punktu, Valsts pārvaldes iekārtas likuma 40. panta pirmo un otro daļu, 41.panta pirmo daļu, 42. panta pirmo daļu, 46.pantu, atklāti balsojot**: PAR – 16** (Agris Lungevičs, Aigars Šķēls, Aivis Masaļskis, Andris Dombrovskis, Andris Sakne, Artūrs Čačka, Artūrs Grandāns, Arvīds Greidiņš, Gunārs Ikaunieks, Iveta Peilāne, Kaspars Udrass, Māris Olte, Rūdolfs Preiss, Sandra Maksimova, Valda Kļaviņa, Zigfrīds Gora), **PRET - NAV, ATTURAS - NAV**, Madonas novada pašvaldības dome **NOLEMJ**:

1. Izveidot Latgales atkritumu apsaimniekošanas reģionālo centru “Dziļā vāda”, kura funkcijas īsteno SIA “Vidusdaugavas SPAAO”, reģistrācijas Nr. [55403015551](https://company.lursoft.lv/lv/atkritumu-apsaimniekosanas-dienvidlatgales-starppasvaldibu-organizacija/41503029988).
2. Deleģēt SIA “Vidusdaugavas SPAAO” kā Latgales atkritumu apsaimniekošanas reģionālā centra “Dziļā vāda” komersantam šādus Atkritumu apsaimniekošanas likuma 10.1 panta otrajā daļā minētos pārvaldes uzdevumus:
   1. nodrošināt Latgales reģionālā atkritumu apsaimniekošanas plāna 2024. - 2030. gadam ieviešanu Jēkabpils novada pašvaldībā, Madonas novada pašvaldībā, Aizkraukles novada pašvaldībā, Varakļānu novada pašvaldībā, ņemot vērā Atkritumu apsaimniekošanas likumā noteikto pašvaldību kompetenci atkritumu apsaimniekošanas jomā;
   2. patstāvīgi vai sadarbībā ar pašvaldību un Atkritumu apsaimniekošanas likuma 18. panta noteiktajā kārtībā izraudzītajiem atkritumu apsaimniekotājiem veicināt iedzīvotāju aktīvu iesaisti atkritumu šķirošanā, to rašanās novēršanā un samazināšanā, rīkojot izglītošanas pasākumus un atkritumu šķirošanu, to rašanās novēršanu un samazināšanu veicinošas kampaņas, kā arī atbalstot iedzīvotāju iniciatīvas;
   3. apkopot un pēc pieprasījuma sniegt valsts un pašvaldību institūcijām informāciju par sadzīves atkritumu apsaimniekošanu Latgales atkritumu apsaimniekošanas reģionālā centra “Dziļā vāda” darbības zonā, kā arī katrā šajā zonā ietilpstošajā pašvaldībā, lai izvērtētu atkritumu pārstrādes un atkritumu apglabāšanas samazināšanas mērķu izpildi.
3. Noslēgt ar SIA “Vidusdaugavas SPAAO” deleģēšanas līgumu Valsts pārvaldes iekārtas likumā noteiktajā kārtībā ar termiņu līdz 2030. gada 31. decembrim.
4. Lēmumu un deleģēšanas līguma projektu triju darba dienu laikā pēc tā parakstīšanas nosūtīt Viedās administrācijas un reģionālās attīstības ministrijai saskaņošanai.
5. Pēc Viedās administrācijas un reģionālās attīstības ministrijas saskaņojuma saņemšanas noslēgt deleģēšanas līgumu.
6. Deleģēšanas līguma kontroli uzdot pašvaldības Nekustamā īpašuma pārvaldības un teritoriālās plānošanas nodaļai.
7. Uzdot pašvaldības Attīstības nodaļai informāciju par deleģēto pārvaldes uzdevumu un deleģēšanas līgumu piecu darbdienu laikā no deleģēšanas līguma noslēgšanas dienas publicēt pašvaldības mājaslapā.
8. Kontroli par lēmuma izpildi veikt pašvaldības izpilddirektoram.

*Pielikumā: Deleģēšanas līguma projekts uz 6 lpp.*

Domes priekšsēdētājs A. Lungevičs

*Pujats 64807321*